તરુણ તેજપાલ અને પર્યાવરણવિદ્ પચૌરીના કિસ્સાઓ વાંચીને અનેક પુરુષો ડરીને રહેતા થયા છે તે વાત સાચી અને સારી છે. તે છતાં આ બાબતે ખોટી ફરિયાદો થતી હોય છે તે પણ વાત સાચી છે. સ્ત્રી પણ ક્યારે કેમનું રિએક્ટ કરશે તે સમજાતું નથી હોતું. જો કે શિક્ષિત સ્ત્રી સમાનતાનો અર્થ સમજે છે. ઘરની બહાર જ નહીં ઘરમાં પણ જાગૃત સ્ત્રી પોતાના અધિકાર અને સમાનતા વિશે સભાન છે. તો સાથે કામ કરતાં તમે જેટલી છૂટ લો છો એટલી છૂટ તમારે પણ આપવી પડતી હોય છે. તે પણ સમજતી હોય છે. તે છતાં ક્યારેક ક્યાંક ગેરસમજ થઈ જતી હોય છે. વળી લગ્નજીવનની હિંસાના કાયદા જેવા આ કાયદાઓ નથી હોતા. અહીં પુરુષની બાજુ પણ જોવામાં આવતી હોય છે. ફરિયાદ થયા બાદ સ્ત્રીને પણ ખોટી હોવાની શક્યતા સાથે સવાલો પૂછવામાં આવે છે. જો પુરુષ સાચો જ હોય અને તેણે એવા કોઈ ખરાબ ઈરાદા સાથે વર્તન ન કર્યું હોય તો તેને ડરવાની જરૂર રહેતી નથી. મોટેભાગે ખોટી ફરિયાદ થતી જ નથી. એટલે પુરુષોએ પોતાના વર્તન પર નજર રાખવી જરૂરી છે, જો તમારો ઈરાદો સાફ હોય છે તો તે માટે ડરવાની જરૂર નથી. એ પુરુષ જરૂર ડરે છે જે સ્ત્રીને વ્યક્તિ તરીકે સ્વીકારી શકતો નથી. સમાજમાં સમાનતા નહીં આવે ત્યાં સુધી આ ઘર્ષણ રહેવાના જ. એટલે એ પણ ખોટું જ છે કે કેટલીક કંપનીઓ સ્ત્રીઓને કામ રાખવાનું એટલે ટાળે છે કે કોઈ સમસ્યા જ ઊભી ન થાય. અથવા તો પુરુષો હવે સાથી સ્ત્રી કર્મચારીને મદદરૂપ થવાનું પણ ટાળે છે. કે સેફ ડિસટન્સ રાખે છે. આ કડવાશ પણ યોગ્ય તો નથી જ.